Dani jna'a ni ndakani Iya Jesús jnu'u xa'a:
«In tee ni iyo uu de'e xii te,
te duchi lu'li ga ni ka'an i nu tata i:
“Taa,
taji xe kukuu ta'vi li.”
Xuka te ni dana'a te xe neva'a te,
te ni iña'a te xe kukuu nduu de'e te.
»Ko de'e te duchi lu'li ga ñadi kue'e ni kivi ni xa'a,
te ni diko i taka xe ni kuta'vi i nu tata i,
ni datutu i taka mediu i,
te kua'an i inga ñuu xe ika deen katuu,
te xukan ni da'a i kue'e deen xe u'u,
te ni dandi'i ndondoo i mediu i.
Kuu xe ni dandi'i ndondoo i mediu i,
ni kiji in jnama ka'nu deen nitu'u ñuu xajni xukan,
te ni ndi'i mediu i,
ñatuu ga xe kaji i.
Ni ñenduku jniñu i nu in tee ñuu xukan,
te ni tenda'a ña te xuku xe na kunenuu i cuchi te.
Kuu deen doko chii i xe kuu ini i xe kaji i nde ndichi xe ka xee cuchi,
ko ña xoo in na iña'a xe kaji i.
»Xuka te kuee kuee vendii tuu ini i ndajnu'u i ii xenijnuni i te ni ka'an i:
“Kue'e deen ñaxivi ka dajniñu nu tata so te iyo kue'e xe ka xee i,
te du'va ndoo ga,
te maa so xa'a xe kuenda i'i ga ni so doko.
Va'a ga nuxe ndiko kuiñi so,
te nu'u so ve'e tata so,
te kuña'a so nu te:
Taa,
ña vetuga xe ni da'a da chi ni da'a da in xika kuechi ka'nu deen nu Iyanyosi te dani jna'a nu maa ni.
Divi ku ma da'a ni kuenda xe de'e ga ni kuu da,
ko kuu ini da xe tee ni jniñu da'a da te kukuu da mudu in ñaxivi ka dajniñu nu ni.”
»Xuka te ni ndajnii ichi i,
te kuanu'u i ve'e tata i.
Ta kuxajni ga i ve'e tata i,
ko ni ini ika ni ña te xe divi i kuu,
ni kuvete deen te,
te ni kunda'vi ini deen ña te,
te inu te ni ñejna'a ña te,
te ni kanundee ña te,
te ni tetu xu'u te xiki nuu i.
Te iña'a de'e te nu te:
“Taa,
dikanu ini deen ña ni,
chi ña vetu kuiti ga in xe ni da'a da,
chi ni da'a da in xika kuechi ka'nu deen nu Iyanyosi te dani jna'a nu maa ni,
divi ku ma da'a ga ni kuenda xe de'e ni kuu da.”
»Ko ni ta'vi jniñu tata i nu tee ka inu kuechi nu te:
“Ki nduku ndee ni te ki kene'e ni da'ma va'a deen ga,
te ki dakivi nuu ni i,
dani jna'a chi'i ni in de'e diki nda'a i,
te chi'i ni ndijña xe'e i.
Kuanukueka ni in ndiki kiti ni nduu deen ga,
te ki ka'ni ni ti,
na kaji o ti,
te na da'a o in viko ka'nu.
Chi ni nyee de'e xii da,
nanu kuu xe kuenda ni i'i i,
te ni ndateku i,
nanu kuu xe kuenda ni ñenaa i,
te ni ndendita i.”
Te ni ka tena'a te ka da'a te viko.
»Te de'e te duchi xeva'a ga ndekuu i dajniñu i xuku,
ko orre vekuxajni i ve'e,
ni teku do'o i xe kuu xaa te ka ita xe'e ñaxivi.
Xuka te ni kana i in tee inu kuechi nu tata i,
te ni ikan jnu'u i:
“¿Naku iyo ini ve'e xe dia'a kuu a?”
Te iña'a te:
“Ñani ni ni nyee,
te tata ni ni ta'vi jniñu te xe na ki ka'ni i in ndiki kiti ni nduu deen ga,
te na koo viko,
chi ni nyee teku ñani ni,
te ni nyee va'a i.”
»Ko ni kiti'ni deen ñani i duchi xeva'a ga,
xe ña ni kuini i ndivi i ini ve'e,
daa te ni kendita tata i,
te ni ikan ta'vi te nu i xe na ndivi i ini ve'e.
Te iña'a i nu tata i:
“Koto ndee ni maa lo,
ni kuu kue'e kuiya dajniñu li mudu tee inu kuechi nu lo,
te ñatuu un ni kuu xe ini li jnu'u ka'an lo,
te ñatuu un ni tee lo kuedi in litu lu'li xe da'a li in viko,
xe kaji li ii ñaxivi ka kumani nujna'a li ii.
Ko vijna xe ni nyee duchi xa'a xe de'e lo kuu i,
xe ni chu'un ndeva'a ndekuu ni i mediu lo ii ñadi'i xe katuu ña ii ndeva'a ni texii,
xe tijni ini ña,
te uni ni ñe'ni lo in ndiki kiti ni nduu deen ga,
te uni da'a lo in viko ka'nu.”
»Te iña'a tata i nu i:
“De'e li kuu lo,
te xa'a nukoo cho ñatuu un dandoo madi'na ña lo,
te taka xe neva'a li kuenda maa lo kuu.
Ko vijna ini ñu'u xe da'a cho in viko te na kudii deen ini cho,
chi na kutadi ini cho xe ni i'i i,
ko vijna ni ndateku i,
mudu ni ñenaa i,
te ni ndani'i cho i unga.”»